Henrikas Natalevičius

Henrikas Natalevičius (g. 1953 m. gegužės 23 d. Vilniuje) – Lietuvos tapytojas.

 Biografija 

1970–1976 m. Vilniaus dailės institute studijavo tapybos specialybę (pas Vladą Karatajų, Antaną Gudaitį). 1976–1980 ir 1984–1988 m. dirbo dailininku apipavidalintoju Vilniaus dailės parodų rūmuose (dabar – Šiuolaikinio meno centras (ŠMC)), 1980–1984 m. – moksliniu bendradarbiu Lietuvos dailės muziejaus Tapybos skyriuje. 1988 m. įstojo į Lietuvos dailininkų sąjungą, 1989 m. tapo dailininkų grupės „24“ nariu.

Nuo 1976 m. dalyvauja dailės parodose. Darbus eksponavo kartu su neformalia bendrakursių (Bronius Gražys, M. Skudutis, Raimondas Sližys, Romanas Vilkauskas) grupe. Surengė 12 autorinių tapybos parodų. Dalyvavo svarbiausiose Sąjūdžio laikotarpio ir pirmųjų Nepriklausomybės metų Lietuvos tapytojų parodose užsienyje: Suomijoje (1986), Švedijoje (1988), Vengrijoje (1989), parodoje „8 tapytojai iš Lietuvos“ Norvegijoje (1990), parodoje „Apokalipsė ir tikėjimas“ Vokietijoje (1990) ir kt. Nuo 1989 m. dalyvavo visose grupės „24“ parodose Lietuvoje ir užsienyje: Prancūzijoje (1994), Švedijoje (1997), Vokietijoje (1999), Anglijoje (2000), kt. Eksponavo kūrinius grupinėse lietuvių dailininkų parodose Olandijoje (1990), Lenkijoje (1992, 1998, 2001), Prancūzijoje (1995), Kanadoje (1995), parodoje „Nonkonformistinis menas iš TSRS“ JAV (1996) ir kt. 2007 m. dalyvavo Baltijos šalių tapybos trienalėje Vilniuje ir laimėjo pirmąją premiją.

Kūrinių yra įsigiję Lietuvos dailės muziejus Vilniuje ir Nacionalinis M. K. Čiurlionio dailės muziejus Kaune. Dailininko darbų yra privačiame Nortono Dodge’o rinkinyje „Nonkonformistinis TSRS menas“ (JAV), jų turi privatūs kolekcininkai Lietuvoje ir užsienyje.

 Svarbiausios parodos 
Autorinės:
 1984 Paroda Meno darbuotojų rūmuose, Vilnius;
 1992 Paroda „Vartų“ galerijoje, Vilnius;
 1998 Paroda „Piešiantis ant vandens“ – „Lietuvos aido“ galerija, Vilnius;
 1999 Paroda „Znad Wilii“ galerija, Vilnius.
 2001 Paroda „Rūbai“ – „O11“ galerija, Vilnius.
 2002 Paroda „Veidai“ – „O11“ galerija, Vilnius.
 2004 Tapybos paroda Vilniaus rotušėje.
 2005 Tapybos paroda „Znad Wilii“ galerijoje, Vilnius.

Dviejų dailininkų:
 1999 Paroda „Lietuvos aido“ galerijoje, Vilnius (su Egle Paulina Pukyte).
 1999 Paroda „Susitikimas“ Lietuvos dailininkų sąjungos galerijoje, Klaipėda (su Liudviku Natalevičiumi).
 2000 Paroda Dailininkų sąjungos galerijoje, Klaipėda (kartu su Raimondu Sližiu).
 2002 Paroda galerijoje „Spalvų paslaptys“, Kaunas (kartu su Ričardu Filistovičiumi).

Svarbiausios grupinės parodos (1990–2007):
 1990 Grupės „24” paroda. Dailės parodų rūmai. Vilnius; Lietuvių tapybos paroda, Olandija; „8 Lietuvos tapytojai”; „Gallery F 15, Moss”, Norvegija; Lietuvių tapybos paroda „Apokalipsė ir tikėjimas“, Vokietija.
 1991 Grupės „24“ paroda. Vilnius, Klaipėda, Šiauliai; Lietuvių tapybos paroda. Vokietija.
 1992 Lietuvių tapybos paroda. Lenkija.
 1994 Grupės „24“ paroda. „Spadem“ galerija, Paryžius; Tarptautinė miniatiūrų paroda „Small Word. Small Works“. Berlynas.
 1995 Tapybos paroda (kartu su L. Natalevičiumi ir K. Pūdymu), „Modern Art Gallery”, Paryžius; Lietuvos dailininkų grupių paroda „Lietuvos dailė’ 95“. ŠMC, Vilnius; Tarptautinė miniatiūrų paroda, „Del Bello“ galerija. Torontas, Kanada.
 1996 Grupės „24“ paroda. ŠMC, Vilnius; Lietuvių tapybos paroda. Ryga, Latvija.
 1997 Grupės „24“ paroda. „Lietuvos aido“ galerija, Vilnius; Grupės „24“ paroda. „Galerie Plaisiren“, Stokholmas, Švedija; Grupės „24“ paroda. Ryga, Latvija.
 1998 Lietuvių tapybos paroda. Varšuva, Lenkija.
 1999 Grupės „24“ paroda. Potsdamas, Vokietija.
 2000 Grupės „24“ paroda. Londonas, Anglija; Grupinė dailės paroda „Tradicija ir dabartis“, ŠMC, Vilnius.
 2001 Lietuvių dailės paroda. Torūnė, Lenkija; Tapybos paroda (su R. Filistovičiumi ir R. Bliujumi), Užsienio reikalų ministerija, Vilnius; „Vilniaus tapyba ’2001“ „Arkos“ galerijoje, Vilnius.
 2002 Paroda „Baimės“ „Arkos“ galerijoje. Vilnius.
 2003 Peizažo paroda „Arkos“ galerijoje. Vilnius.
 2004 Šv. Jonų gatvės dailininkų kūrinių paroda Medalių galerijoje, Vilnius.
 2005 Dailės paroda „Laikrodis“ Pamėnkalnio galerijoje, Vilnius.
 2006 Šv. Jonų gatvės dailininkų kūrinių paroda Medalių galerijoje, Vilnius.
 2007 Baltijos šalių tapybos trienalė „Dialogai“, Vilnius; Lietuvos tapytojų paroda, Minskas; Paroda „Linkime pasveikti“, Klaipėda; Dailės paroda G. Kazokienės premijai laimėti, Vilnius.

 Nuorodos 

 Dailininko Henriko Natalevičiaus darbai
 Straipsnis laikraštyje „Šiaurės Atėnai“
 Straipsnis laikraštyje „Septynios meno dienos“
 Lietuvos aido galerija – Dailininkai – Henrikas Natalevičius 

Kategorija:Lietuvos tapytojai
Kategorija:Lietuvos dailininkai